32005R1564
L 257/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1564/2005 AL COMISIEI
din 7 septembrie 2005
de stabilire a formularelor standard pentru publicarea anunțurilor în cadrul procedurilor de atribuire a contractelor de achiziții publice în conformitate cu Directivele 2004/17/CE și 2004/18/CE ale Parlamentului European și Consiliului
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2004/17/CE a Parlamentului European și a Consiliului din 31 martie 2004 de coordonare a procedurilor de atribuire a contractelor de achiziții în sectoarele apei, energiei, transporturilor și serviciilor poștale (1), în special articolul 44 alineatul (1) și articolul 63 alineatul (1),
având în vedere Directiva 2004/18/CE a Parlamentului European și a Consiliului din 31 martie 2004 privind coordonarea procedurilor de atribuire a contractelor de achiziții publice de lucrări, de produse și de servicii (2), în special articolul 36 alineatul (1), articolul 58 alineatul (2), articolul 64 alineatul (2) și articolul 70 alineatul (1),
în urma consultării Comitetului consultativ pentru achiziții publice,
întrucât:
(1)
Directiva 2004/17/CE prevede că toate contractele care intră sub incidența sa trebuie să facă obiectul unei publicări în Jurnalul Oficial al Uniunii Europene. Anunțurile prevăzute pentru publicare conțin informațiile stipulate de directiva menționată și, în special, în anexele XIII, XIV, XV A, XV B, XVI, XVIII și XIX.
(2)
Directiva 2004/18/CE prevede că toate contractele care intră sub incidența sa trebuie să facă obiectul unei publicări în Jurnalul Oficial al Uniunii Europene. Anunțurile prevăzute pentru publicare conțin informațiile stipulate de directiva menționată și în special în anexa VII.
(3)
Directivele 92/50/CEE din 18 iunie 1992 privind coordonarea procedurilor de atribuire a contractelor de achiziții publice de servicii (3), 93/36/CEE din 14 iunie 1993 privind coordonarea procedurilor de atribuire a contractelor de achiziții publice (4), 93/37/CEE din 14 iunie 1993 privind coordonarea procedurilor de atribuire a contractelor de achiziții publice de lucrări (5) și 93/38/CEE din 14 iunie 1993 privind coordonarea procedurilor de atribuire a contractelor de achiziții în sectoarele apei, energiei, transporturilor și telecomunicațiilor (6) ale Consiliului, astfel cum au fost modificate prin Directiva 2001/78/CE a Comisiei (7), au introdus formulare standard pentru publicarea unor astfel de anunțuri.
(4)
Directivele 92/50/CEE, 93/36/CEE, 93/37/CEE fiind înlocuite de Directiva 2004/18/CE, iar Directiva 93/38/CEE fiind înlocuită de Directiva 2004/17/CE, este necesar să se stabilească un singur set de formulare standard actualizate, luându-se în considerare informațiile solicitate de directivele menționate, precum și formate care să poată fi prelucrate electronic.
(5)
Statele membre trebuie să transpună Directivele 2004/17/CE și 2004/18/CE în legislația internă până la 31 ianuarie 2006. Fără a aduce atingere acestei dispoziții, anumite state membre pot, cu toate acestea, să transpună directivele înainte de expirarea termenului menționat. Prin urmare, entitățile contractante în sensul Directivei 2004/17/CE și autoritățile contractante în sensul Directivei 2004/18/CE din statele membre în care măsurile interne de transpunere intră în vigoare înainte de expirarea termenului de transpunere prevăzut de Directivele 2004/17/CE și 2004/18/CE utilizează formularele standard stabilite de prezentul regulament de la data intrării în vigoare a respectivelor măsuri interne de aplicare,
ADOPTĂ PREZENTUL REGULAMENT:
Articolul 1
Entitățile contractante utilizează, de la data intrării în vigoare a măsurilor lor interne de transpunere a Directivei 2004/17/CE și cel târziu începând de la 1 februarie 2006, pentru publicarea în Jurnalul Oficial al Uniunii Europene a anunțurilor prevăzute la articolele 41-44 și 63 din respectiva directivă, formularele standard stabilite în anexele IV-IX, XII și XIII la prezentul regulament.
Articolul 2
Autoritățile contractante utilizează, de la data intrării în vigoare a măsurilor lor interne de transpunere a Directivei 2004/18/CE și cel târziu începând de la 1 februarie 2006, pentru publicarea în Jurnalul Oficial al Uniunii Europene a anunțurilor prevăzute la articolele 35, 36, 58, 64, 69 și 70 din respectiva directivă, formularele standard stabilite în anexele I, II, III și VIII-XIII la prezentul regulament.
Articolul 3
Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 septembrie 2005.